Lisa Jeanpierre

D’ **Lisa Jeanpierre**  (* 28. Jüüli 1999 z’ Mìlhüüsa, Owerelsàss) ìsch a frànzeescha Volleybàllschpìelera, wo àls Üüssa-n-ààgrìffera schpìelt. Sa ìsch z’äärscht biim Verain ASPTT Mulhouse z’ Mìlhüüsa gsìì, un hàt mìt dam Verain ainmol dr Frànkriich-Schpìtzapokàl gwunna. Sitter 2020 schpìelt sa ìm schpànischa Club Voleibol Haris uff Teneriffa, mìt wällem sa ànna 2022 dr Schpània-Pokàl gwunna hàt. Sitter 2018 ìsch sa àui Mìtglìed ìn dr frànzeescha Nàzionààlmànnschàft.

## ìhra Laawa un Kàrriar
D’ Lisa Jeanpierre ìsch ànna 1999 z’ Mìlhüüsa-n-ìm Owerelsàss uff d’ Walt kumma. Sa hàt a jìngerer Brüader un a jìngera Schwaschter. Uffgwàcksa-n-ìsch sa z’ Kìngerscha bii Mìlhüüsa. Doo hàt sa ààgfànga, Volleybàll z’ schpìela, wu sa 7 Joohra àlt gsìì-n-ìsch. Ìn dam Verain ìsch sa sewana Joohra làng blìewa un hàt àb 14 Joohra ìn dr 3. Nàzionààlliga gschpìelt. Züadam hàt sa ànna 2016 àn dr Öiropäischa Junior-Nàzionààlmaischterschàft mìtgmàcht. A wittera Bìldung hàt d’ Jeanpierre ain Joohr làng àm *Pôle Espoirs* vu Mìlhüüsa bikumma, un drnooh zwai Joohra làng àm Federààla Volleybàll-Ìnschtitüüt z’ Toulouse. Ìn dr frànzeescha Nàzionààlmànnschàft vu da U-20 ìsch sa Fäschtschpìelera gsìì; ìm Jüüli 2015 hàt sa àn ìhra äärschta internàzionààla Wattbewarb, em Turniar vu da Àcht Nàzioona z’ Mìlhüüsa, mìtgmàcht, wu s’ Frànkriich d’ dräi Kampfer verloora hàt. Ànna 2015/2016 ìsch sa mìt dr frànzeescha Mànnschàft àm 9. Plàtz vu dr Öiropäischa Maischterschàft vu da U-20 ànakumma. Ànna 2017 ìsch d’ Jeanpierre aina vu da bäschta junga Schpìelera-n-ìm Elsàss gsìì.

Àls Profischpìelera hàt d’ Jeanpierre z’äärscht vu 2017 bis 2019 àls Üüsa-n-ààgrìffera biim Mìlhüüser Verain ASPTT Mulhouse gschpìelt. Doo ìsch sa vu dr Magali Magail träniart worra. Ìhra äärschta Kàmpf hàt sa geega Béziers gschpìelt. Ìn baida Schportsjoohra-n-ìsch sa mìt’m Verain numma-n-uff Plàtz 3 vu dr frànzeescha Nàzionààlmaischterschàft un vum Frànkriich-Pokàl ànakumma. Trotzdam hàt dr ASPTT Mulhouse dr Frànkriich-Schpìtzapokàl vu 2017 gwunna. Züadam ìsch dr Verain ànna 2018 àm 13. Plàtz vum Öiropäischa Maischterliga gsìì, un àm 5. Plàtz vum CEV-Pokàl ànna 2019. Mìt Mìlhüüsa ìsch jedoch d’ Jeanpierre salta-n-uff’m Schpìelfald gsìì, àlso hàt sa dr Verain fàralooh.

Ìm Joohr 2019/2020 ìsch d’ Jeanpierre biim Verain VBC Chamalières ìm Auvergne gsìì, wo grààd ìn d’ 1. Nàzionààlliga gschtìega gsìì-n-ìsch. Doo hàt sa vìel äfter gschpìelt. Mìt’m Verain ìsch sa àm 12. Plàtz vum frànzeescha Maischterschàft gsìì, vor äbb s’ Wattbewarb waga dr Korona-Waltversöischung àbgebrocha worra-n-ìsch. Ìm Frànkriich-Pokàl ìsch dr Verain àm 9. Plàtz ànakumma.

Ìm Jüüli 2020 hàt d’ Jeanpierre a Vertrààg vun ainem Joohr mìt’m schpànischa Club Voleibol Haris uff Teneriffa ìn da Kanarischa Ìnsla unterzaichnet, wu sa ìn dr äärschta schpànischa Liga gschpìelt hàt. Ìm Joohr 2020/2021 ìsch sa mìt dam Verain àm 3. Plàtz vum Schpànischa Superliga un vum Schpània-Pokàl ànakumma, so wia-n-àm 9. Plàtz vum CEV Challenge Cup, em drìttheechschta-n-öiropäischa Pokàl. Ìm Àwrìl 2021 hàt d’ Jeanpierre ìhra Vertrààg mìt’m Verain fìr ain Joohr verlängert. Ànna 2021/2022 hàt ìhra Verain dr Schpània-Pokàl gwunna, àwwer ìsch am Andkàmpf vum Challenge Cup vum Pallavolo Scandicci gschlààga worra.

Ànna 2018 ìsch d’ Jeanpierre Mìtglìed vu dr frànzeescha Senior-Nàzionààlmànnschàft worra. Doo ìsch sa eewafàlls Üüssa-n-ààgrìffera gsìì un hàt dr Trikotnummer 20 trajt. Mìt dr frànzeescha Mànnschàft hàt sa mehrmols àn dr Öiropäischa Guldiga Liga mìtgmàcht: Ànna 2018 ìsch sa àm Plàtz 11 gsìì, ànna 2019 àm Plàtz 10, un ànna 2021 àm Plàtz 5. Ìm Àwrìl 2021 ìsch d’ Jeanpierre fìr d’ Liga vu da Nàzioona vorüssgwählt worra, àwwer ìm gliicha Monet ìsch sa àm lìnka Füassknächla verlätzt worra un hàt àlso nìt àm Kwàlifikàzioonsturniar vu dr Öiropäischa Maischterschàft mìtgmàcht.

Naawa-n-ìhra Kàrriar àls Schportlera schtudiart d’ Lisa Jeanpierre Seelakunda.

## Weblinks

* D’ Lisa Jeanpierre bii *sport.de* (hoochdiitsch)
* D’ Lisa Jeanpierre biim *Global Sports Archive* (anglisch)
* D’ Lisa Jeanpierre ìn dr Schpìeler-Dàtabànk vum Öiropäischa Volleybàll-Bund (anglisch)
* D’ Lisa Jeanpierre bii *WorldOfVolley* (anglisch)
* D’ Lisa Jeanpierre bii *Volleybox* (hoochdiitsch, frànzeesch)

## Ainzelnohwiisa